Pancierový vlak Panzerzug 62

Pancierový vlak Panzerzug 62 bol jedným z piatich nemeckých pancierových vlakov nasadených na potlačenie Slovenského národného povstania a jediný, ktorého presné označenie je známe. 1. septembra 1944 zasiahol do bojov pri Obišovciach a pri Prešove v rámci operácie Kartoffelernte počas odzbrojovania Východoslovenskej armády.

Bojové nasadenie
Panzerzug 62 bol koncom augusta 1944 pridelený veliteľstvom nemeckej 1. tankovej armády k bojovej skupine Rintelen. Hlavné sily tejto skupiny boli rozmiestnené v priestore Košíc a počas operácie Kartoffelernte mit Prämie mala skupina odzbrojiť veliteľstvo Východoslovenskej armády v Prešove, veliteľstvo 1. pešej divízie v Giraltovciach a jednotky Pluku útočnej vozby (PÚV) vo Vranove nad Topľou a Čemernom. Pancierový vlak č. 62 mal dôležitú úloha chrániť železničnú trať KysakPrešov. Na Slovensko prišiel zrejme popoludní 31. augusta 1944 z Maďarska z Košíc. 1. septembra sa zapojil do bitky v Obišovciach. 3. čata l. tankovej roty PÚV sa pokúsila v sile 5 tankov LT vz. 38 posilnená partizánmi sa pokúsila vyradiť železničný uzol v Kysaku, no jej útok bol vlakom č. 62 odrazený a bolo zničených všetkých 5 tankov a padlo 14 povstaleckých vojakov a partizánov. 

Vlak sa následne presunul na trať PrešovVranov n/T., kde ešte v ten istý deň zohral významnú úlohu pri odrazení útoku slovenských vojakov a partizánov na Prešov. Povstalci sa pokúsili obsadiť Prešov nasadením skupiny ôsmich tankov LT vz. 38, dvoch protitankových stíhačov Marder III a motorizovanej pechoty. Útok bol zastavený protitankovou batériou a nemeckej obrane prišiel na pomoc aj pancierový vlak 62, takže veliteľ bojovej skupiny npor. útv. D. Miartuš prikázal ústup.

3. septembra 1944 vlak opäť zasahoval v Obišovciach proti partizánskemu oddielu Ščors zväzku Čapajev, ktorý zničil železničnú stanicu a zlikvidoval miestnu nemeckú posádku. V tomto boji bol vlak údajne poškodený.

Vlak ale už 7. septembra 1944 počas generálneho útoku na základňu partizánskeho zväzku Čapajev v Slanských vrchoch, podporoval paľbou svojich diel od dediny Lipníky útok nemeckých vojsk na Hermanovskú dolinu.

Podľa hlásenia VČSA sa vlak nachádzal 22. septembra 1944 na kysackej stanici, čo je podľa historika Tomáša Kluberta posledná správa o tomto vlaku na slovenskom území. 

Košickobohumínska železnica
V noci z 26. na 27. september 1944 povstalci z úseku Kosatec brániaci Malužinú zničili železničný most na sútoku Bieleho a Čierneho Váhu, cestný most, diaľkový telefónny kábel a vybudovali protitankový zákop a prekážky na ústí Bocianskej doliny. Nemci 1. októbra vyslali improvizovaný pancierový vlak od Štrby, aby zasiahol do bojov pri Kráľovej Lehote, no tento bol znehybnený výbuchom povstaleckej míny a neskôr 4. októbra umlčaný povstaleckým delostrelectvom a vyhodený do povetria. Následne Nemci neskôr vyslali druhý pancierový vlak, aby spriechodnil košickobohumínsku železnicu a podporil útok nemeckej bojovej skupiny Wittenmayer. Večerné hlásenie nemeckého veliteľa zo 17. októbra 1944 spomína len nemecký „pancierový vlak skupiny armád A stojaci pri Štrbe“. Michal Šmigel tento druhý nemecký pancierový vlak nasadený na košickobohumínskej magistrále stotožňuje s pancierovým vlakom Panzerzug 62. Tomáš Klubert tento vlak označuje ako „pancierový vlak č. V“ a uvádza, že zrejme šlo o nemecký Panzerzug 24 alebo Panzerzug 25.

Povstalcom sa tento pancierový vlak podarilo demoláciou trate asi 3 km východne od Kráľovej Lehoty zablokovať medzi zničenými mostami, súprava však naďalej kanónmi a húfnicami podporovala nemecký útok na Malužinú. Na žiadosť veliteľa povstaleckého úseku Kosatec kpt. Kučeru preto naň zaútočili dve dvojice stíhačiek La-5FN z 1. ČSSLP.
Nálet nemecký pancierový vlak nepoškodil a tento na svitaní 24. októbra 1944 opäť paľbou podporoval nemecký útok. Dopoludnia vlak opäť bombardovala dvojica La 5FN, no bez úspechu. 25. októbra 1944 bojová skupina „Wittenmayer“ Malužinú dobyla.

Panzerzug 62 sa presunul na slovenskomaďarské pomedzie k nemeckej skupine armád Juh a prevzal ochranu prechodov cez rieku Tisa. Podieľal sa následne na obrane Miškolca. Keď 20. decembra sovietske jednotky prelomili obranu medzi 8. nemeckou armádou a 1. maďarskou armádou a 8.armádou, bol Panzerzug 62 počas obranných bojov v priestore Rimavská SobotaFiľakovo poškodený. Koncom roka 1944 bol presunutý do Poľska k nemeckej skupine armád A.

Technické údaje
Panzerzug 62 bola nemecká bojová súprava typu BP-42. Spomienky príslušníkov Pluku útočnej vozby uvádzajú, že Panzerzug 62 sa skladal z dvoch plošinových vozňov, niekoľkých vozňov vyzbrojených krátkym 75 mm kanónom, vozňom s dlhým 75 mm kanónom a vozňom so štvorhlavňovým protilietadlovým kanónom. Hlásenie z 22. septembra 1944 konštatuje, že vlak má osem vozňov: dva plošinové a šesť pancierových, na ktorých sú naložené delá a tanky. Porovnaním oboch údajov historik Tomáš Klubert vyvodzuje, že Panzerzug 62 bol zložený z dvoch predsunutých vozňov, štyroch pancierových motorových drezín, protilietadlového a protitankového vozňa. Pre Panzerzug 62 boli zrejme použité ľahké tankové vozne (leichter Schienpanzer) s úplne uzavretou pancierovou korbou so skosenými bočnými stenami, na ktorej bola umiestnená plne otočná veža staršej verzie stredného tanku PzKpfw. IV s kanónom KwK 37 a spriahnutým guľometom MG 34. Guľomet MG 34 bolo inštalovaný aj v každej zo štyroch bočných stien korby. Výzbroj protilietadlového vozňa (Flakwagen) tvoril štvorhlavňový protilietadlový kanón 20 mm Flak 38 lafetovaný v betónovej skruži. Protitankové vozne (Panzgffigerwagen) boli do výzbroje zavedené v roku 1944. Šlo o plošinové vagóny s pancierovou nadstavbou a plne otočnou vežou stredného tanku PzKpfw. IV Ausf. H s kanónom 75 mm KwK 40 a spriahnutým guľometom MG 34. 

 Referencie 

Kategória:Nemecké a iné jednotky nasadené na potlačenie Slovenského národného povstania a partizánov
Kategória:Obišovce
Kategória:Pancierové vlaky
Panzerzug 62